Qui és Marta Reynal-Querol?
Marta Reynal-Querol   (Barcelona, 1973) és una economista catalana, professora de recerca ICREA al Departament d'Economia i Empresa de la Universitat Pompeu Fabra (UPF) i directora de l'Institute of Political Economy and Governance (IPEG) de Barcelona. L'any 2011 va rebre el Premi Fundació Banc Herrero, que s'atorga anualment a un científic social de l'Estat espanyol menor de 40 anys, per la seva recerca sobre la relació entre l'economia, la diversitat ètica i els conflictes civils.
Reynal-Querol és professora de recerca a la Barcelona Graduate School of Economics, directora del Màster en Economia de la Universitat Pompeu Fabra des de 2012, investigadora del Center for Economic and Policy Research (CEPR), investigadora del CEsifo i membre titular de la European Development Research Network (EUDN), membre del Consell de l'Associació Econòmica Europea (EEE), membre del Comitè Editorial de la Revista de Resolució de Conflictes i en el passat de la Revista Europea d'Economia Política.
És pionera en la recerca empírica sobre conflictes, que fa uns anys era considerada per molts economistes com una matèria extravagant. Un dels seus treballs més importants per al CSIC és Ethnicity, Political Systems and Civil Wars (Etnicitat, Sistemes Polítics i Guerres Civils). Les seves àrees de recerca inclouen les causes de les guerres civils, la resolució i seqüeles de conflictes, el lideratge institucional, la cerca de rendes i la polarització ètnica i l'eficàcia de les ajudes. Té publicacions a l'American Economic Review, American Political Science Review, Review of Economics and Statistics, Economic Journal, Journal of Economic Growth, Journal of Development Economics i Journal of Conflict Resolution. Va obtenir una beca ERC-Consolidator l'any 2014 i també una beca ERC-Starting amb la primera convocatòria del Consell Europeu de Recerca.
Durant cinc anys va estudiar, al costat de José Montalvo, la relació entre el desenvolupament econòmic d'un país i la formació dels seus líders polítics, analitzant dades de tots els països del món i de tots els seus màxims dirigents des de 1875 fins al 2004 i els resultats van ser publicats en 2012 en The Economic Journal.
Va treballar al Banc Mundial entre 2001 i 2005. Té un Doctorat en Economia per l'Escola d'Economia de Londres (2001) i un Màster amb Honors per la Universitat Pompeu Fabra (UPF).
Una economista catalana.